Røsslyngedderkopp

Røsslyngedderkopp (Dictyna arundinacea) er en edderkopp som tilhører familien ullspinnedderkopper. Den er den vanligste norske arten i slekten Dictyna. Den finnes utbredt i Sør-Norge nord til Nordland.

Kroppen er variabel på farge, fra lyst orangebrun til mørkere brun. Den har 5 gråhårede langsgående striper på hodet. Også bakkroppen har et mønster dannet av grå hår, men dette kan være utydelig, sidene hårene ofte er falt av på eldre dyr. Hunnen er opptil 3,5 mm (kroppslengde), mens hannen er noe mindre, opptil 3 mm.

Røsslyngedderkopp spinner et lite edderkoppnett av fin edderkoppsilke, rundt tørre plantestilker, ofte røsslyng eller i tuppen av furugreiner. Nettet består av såkalt cribellat silke noen  særlig fine, krusete tråder. Nettet blir forsterket daglig og blir etterhvert ganske tett. Hannen leter seg fram til hunnens nett, og bor sammen med henne i flere uker etter paringen, inntil hannen dør og vanligvis blir spist av hunnen. Kjønnsmodne (imago) individer finnes fra vår til seint på sommeren.

Litteratur 
 W. Nentwig, A. Hänggi, C. Kropf & T. Blick (Hrsg.): Spinnen Mitteleuropas – Bestimmungsschlüssel, slekten (gattung) Dictyna (tysk)
 Platnick, N. I. 2008. The World Spider Catalog, version 9.0. American Museum of Natural History.

Eksterne lenker 
 
 Glenn Halvor Morka: Edderkoppkroken. Nettside om norske edderkopper, med mange bilder

Ullspinnedderkopper
Dyr formelt beskrevet av Carl von Linné
Edderkoppdyr formelt beskrevet i 1758